Predkladacia správa 

Národná rada SR na svojom zasadnutí 29. júna 2004 prijala uznesenie 1073/2004, v ktorom požiadala vládu Slovenskej republiky, aby jej predložila zmluvy o investičnej spolupráci s KIA Motors Corporation, Hyundai Mobis a PSA Peugeot Citroën. 

Vláda SR na svojom rokovaní 30. júna 2004 prerokovala požiadavku NR SR a prijala uznesenie č.661, v ktorom v bode B.3 uložila podpredsedovi vlády a ministrovi hospodárstva „predložiť na rokovanie vlády 7. júla 2004 všetky zmluvy, ktoré boli uzavreté medzi vládou Slovenskej republiky a investormi KIA – Hyundai a PSA Citroën, vrátane dodatkov k nim“ s tým, že do Národnej rady SR budú predložené do 9. júla 2004. 

Minister hospodárstva predložil na rokovanie vlády SR 7. júla 2004 „Informáciu k plneniu uznesenia vlády SR č. 661 z 30. júna 2004 bod B.3“, v ktorej podrobne informoval o krokoch rezortu smerujúcich k naplneniu ustanovenia zákona o slobodnom prístupe k informáciám. 

Vláda SR svojím uznesením č. 695 zo dňa 7. júla 2004 uložila podpredsedovi vlády a ministrovi hospodárstva „v  spolupráci s podpredsedom vlády a ministrom spravodlivosti preskúmať časti zmlúv o investičnej spolupráci s KIA Motors Corporation, Hyundai Mobis a PSA Peugeot Citroën, ktoré z dôvodu obchodného tajomstva nebudú zverejnené“. Bolo dohodnuté, že uvedené zmluvy budú preskúmané spoločnou komisiou vytvorenou zo zástupcov MH SR a MS SR.   

MH SR predložilo na rokovanie vlády SR 14. júla 2004 „Návrh postupu sprístupnenia častí investičných zmlúv s PSA Peugeot Citroën, KIA Motors Corporation a Hyundai Mobis“. 

Vláda SR na svojom rokovaní zo dňa 14. júla 2004 rozhodla v bode C.2 „uverejniť časti investičných zmlúv s KIA Motors Corporation, Hyundai Mobis a PSA Peugeot Citroën, ktoré sú určené na sprístupnenie na internetovej stránke Ministerstva hospodárstva SR“ s výnimkou ustanovení obsahujúcich obchodné tajomstvo.

Ministerstvo hospodárstva SR v súlade s uznesením vlády SR č. 742/2004   bod C.2.  dňa 20.7.2004  zverejnilo predmetné zmluvy spoločností PSA Peugeot Citroën, KIA Motors Corporation a Hyundai Mobis na svojej internetovej stránke, voči čomu vzniesli investori zásadný nesúhlas, na základe ktorého po konzultácii s podpredsedom vlády a ministrom hospodárstva SR P. Ruskom požiadal predseda vlády SR  členov vlády, aby o návrhu na zrušenie bodu C.2 uznesenia vlády SR č. 742 zo 14. júla 2004 v znení:“ Uverejniť časti investičných zmlúv s KIA Motors Corporation, Hyundai Mobis a PSA Peugeot Citroen, ktoré sú určené na sprístupnenie na internetovej stránke Ministerstva hospodárstva SR“ rozhodli per rollam.

MH SR v súlade so svojimi predchádzajúcimi stanoviskami v tejto problematike a v záujme udržania pozície dôveryhodného partnera zahraničným investorom predkladá na rokovanie vlády SR návrh na zrušenie bodu C.2. uznesenia vlády SR č. 742 z 14.júla 2004.